Struve eeskujul kandis Rathlef Meegaste ja Harimäe kõrgused oma kaardile märkides, et Mellini kaardil ei ole  kumbki neist leitav, ning pidades kahetsusväärseks Väikese Munamäe kõrguse mõõtmatajätmist. Rathlef oletas 1851. a., et Väike Munamägi võib olla 600-700 pariisi jalga kõrge (195-227 m) (Rathlef 1851). Aasta hiljem pidas ta Väikese Munamäe kõrguseks aga juba ligi 800 pariisi jalga (260 m), põhjendades oma oletust järgmiste olemasolevate andmete põhjal: "mägi peaks ulatuma umbes 300 pariisi jalga (u 100 m) üle Nüpli järve taseme ning Nüpli järve pind ei tohiks olla kõrgemal kui Pühajärv, mille kõrgus on 400-450  pariisi jalga (130-146 m). Seega mäe kõrguseks on kusagil 750 pariisi jalga (244 m)" (Rathlef 1852: 76). Kuna aga oli veel teisigi teateid Väikese Munamäe kõrgusest nagu nt 770 pariisi jalga, siis oletaski ta mäe absoluutkõrgusena ligi 800 jalga. Samas märgib Rathlef oma maastikuprofiilil Väikese Munamäe kõrgusena 770 pariisi jalga (250 m), kuid on lisanud sellele küsimärgi. Rathlefilt pärineb seega tervelt neli versiooni Väikese Munamäe kõrgusest.